text: La Cartoixa d'Escaladei, un monestir entre vinyes centenàries | Patrimoni Cultural. Generalitat de Catalunya
  La Cartoixa d'Escaladei, un monestir entre vinyes centenàries
  Visita l'exterior dels 3 claustres, l'església, el refectori i una cel·la reconstruïda Províncies:
  Explica la llegenda que a la Vall d'Oliver, als peus de la serra del Montsant, un pastor va somiar uns àngels pujant per una escala: Escaladei, l'escala cap a Déu. I és aquí on, el 1163, es va fundar el monestir d'Escaladei, a petició del rei Alfons I el Cast. S'hi van instal·lar els monjos cartoixans de l'orde de Sant Bru, on van poder viure amb el silenci, la solitud i la natura que rodejaven el temple. Vols donar un tomb pels voltants d'aquesta vall de vinyes i oliveres?
  Avui dia, de l'antic conjunt cartoixà d'Escaladei, un dels monestirs medievals i moderns més importants de Catalunya, només se'n conserven les estructures. Podràs recórrer l'exterior dels 3 claustres, un d'ells reconstruït, l'església, el refectori i una cel·la també reconstruïda.
  CELLERS D'SCALADEI DEL SEGLE XVII
  La Cartoixa d'Escaladei es troba al cor del Priorat, pel que el conjunt monumental està rodejat de vinyes centenàries. Algunes d'elles es troben a les finques dels Cellers d'Scaladei, situades a les antigues dependències dels cartoixans. Si vols tastar uns vins plens d'història, no et perdis aquesta visita.
  CELLERS BUIL GINÉ
  Al costat de Gratallops, a 15 minuts en cotxe dels Cellers d'Scaladei, es troben els cellers Buil Giné. Ofereixen un recorregut per l'exterior de la finca, el mirador i les instal·lacions dels cellers, a més d'un tast de vins.
  POBLES EMBLEMÀTICS DEL PRIORAT
  A més de la Cartoixa i les vinyes, no deixis de visitar Siurana, un poble de conte protagonista de llegendes de princeses i guerrers; Falset, on podràs visitar l'antic castell dels Comtes de Prades; o Porrera, una localitat singular pel gran nombre de rellotges de sol que hi ha per tot el poble.